C 117/80
MT
Il-Ġurnal Uffiċjali tal-Unjoni Ewropea
11.3.2022
Il-Ħamis 16 ta’ Settembru 2021
80.
Jisħaq fuq il-kontribut sinifikanti tas-sajjieda għall-avvanz tal-għarfien xjentifiku, kemm permezz tal-involviment dirett tagħhom fil-ġbir ta' data dwar is-sajd kif ukoll permezz tal-kollaborazzjoni tagħhom max-xjenza fl-għoti ta' informazzjoni addizzjonali dwar l-istat tal-ambjent, l-ispeċijiet u l-ħabitats tal-baħar u tal-konservazzjoni tagħhom għal finijiet xjentifiċi; 81.
Jinnota li t-taħriġ għas-sajjieda jista' jkollu rwol importanti fit-tkomplija tal-involviment fl-attivitajiet tas-sajd u l-kontribut ta' dawn l-attivitajiet għall-protezzjoni tan-natura, filwaqt li jiġu appoġġjati l-implimentazzjoni u l-użu ta' tekniki tas-sajd aktar sostenibbli, f'konformità mal-objettivi tal-PKS dwar l-isfruttament sostenibbli tar-riżorsi; 82.
Jirrimarka li l-iżvilupp tal-potenzjal tar-riċerka u l-innovazzjoni tal-baħar fir-reġjuni ultraperiferiċi huwa essenzjali biex jiġi xprunat it-tkabbir tal-ekonomija blu f'dawk ir-reġjuni; iżid jgħid, barra minn hekk, li t-tisħiħ tal-parteċipazzjoni tagħhom f'networks tar-riċerka internazzjonali li jinvolvu l-universitajiet tagħhom, b'għarfien tal-karatteristiċi uniċi tagħhom, jista' jgħin lir-reġjuni ultraperiferiċi jtejbu s-sistemi ta' innovazzjoni tagħhom u joħolqu l-impjiegi; iħeġġeġ lill-Kummissjoni tagħmel sforz biex tgħammar lil dawn ir-reġjuni bil-mezzi biex jistudjaw u jisfruttaw il-bijodiversità tagħhom b'mod effiċjenti; 83.
Jissottolinja l-għan tal-politika komuni tas-sajd li tippromwovi s-sajd selettiv u l-mira tal-UE li tikseb in-newtralità klimatika sal-2050; jenfasizza l-progress lejn flotta ta' cutters b'livell baxx ta' emissjonijiet u tekniki tas-sajd innovattivi li jikkontribwixxu għall-kisba kemm tal-mira tal-2050 kif ukoll tal-objettiv tas-selettività; jistieden lill-Kummissjoni tinkoraġġixxi u tipprijoritizza dawn l-iżviluppi sabiex toffri prospetti għas-settur permezz tal-innovazzjoni; 84.
Jirrimarka dwar l-iżvilupp konġunt tal-bini tal-bastimenti u l-approċċ xjentifiku “żero triplu”: emissjonijiet żero, skart żero, inċidenti abbord żero, li jħeġġu bidla lejn id-disinn ta' bastimenti fil-flotot Ewropej, inklużi l-flotot tas-sajd artiġjanali, fuq linji aktar ċirkolari, effiċjenti u sostenibbli pjuttost milli fuq linji prinċipalment ekonomiċi; 85.
Josserva li, jekk jingħataw t-taħriġ xieraq u l-ħiliet speċifiċi, is-sajjieda jistgħu jikkontribwixxu saħansitra aktar għall-avvanz tal-għarfien xjentifiku permezz tal-ġbir u r-reġistrazzjoni in situ tad-data ambjentali, filwaqt li jipprovdu verifika ta' dik miksuba permezz ta' osservazzjoni mill-bogħod bl-użu ta' satelliti u strumenti oħra; jisħaq fuq ir-rwol importanti li għandhom l-universitajiet u ċ-ċentri ta' riċerka tal-baħar, f'kooperazzjoni mal-iskejjel tal-baħar, fir-rigward tat-taħriġ tas-sajjieda biex jissodisfaw din il-ħtieġa; jenfasizza li fl-2019, il-flotta tal-UE, li tikkonsisti f'aktar minn 81 000 bastiment tas-sajd ta' kull daqs, ipprovdiet għadd inkomparabbli ta' pjattaformi li kontinwament jiġbru data dwar is-sajd u data oħra dwar il-baħar kważi kuljum; jinnota li din hija faċilità li tista' u għandha tintuża, b'inċentivi xierqa għal dak il-għan, għall-ġbir ta' saħansitra aktar data dwar l-ibħra tal-Ewropa u tad-dinja; iħeġġeġ lill-korpi konsultattivi xjentifiċi uffiċjali dwar is-sajd bħall-Kunsill Internazzjonali għall-Esplorazzjoni tal-Baħar (ICES) jew l-STECF biex jagħmlu użu akbar mid-data miġbura mill-flotta tal-UE; 86.
Jirrimarka li l-involviment taż-żgħażagħ u t-tiġdid ġenerazzjonali mhux biss se jiżguraw il-kontinwità tal-eqdem attività tal-ekonomija blu, iżda se jassiguraw ukoll il-popolazzjonijiet fiż-żoni kostali u fiż-żoni rurali tal-madwar, filwaqt li jippreservaw il-wirt kulturali ta' ħafna komunitajiet kostali; iqis li huwa ta' importanza vitali li l-ġenerazzjonijiet żgħażagħ ikunu infurmati aħjar u jkunu aktar konxji dwar il-kwistjonijiet ta' sostenibbiltà, b'għarfien ġdid, u dwar il-ħtieġa li kulħadd jikkontribwixxi għall-indirizzar tat-tibdil fil-klima u l-ġlieda kontrih, li qed ikollu l-akbar impatt fuq iż-żoni tal-baħar u tal-kosta madwar il-pjaneta; 87.
Jemmen li s-settur tas-sajd ikun aktar attraenti għal aktar żgħażagħ jekk ikun assoċjat ma' setturi emerġenti u kkomplementat bihom, pereżempju t-turiżmu; iħeġġeġ, f'dan il-kuntest, lill-Istati Membri u lir-reġjuni tagħhom biex inaqqsu l-burokrazija fit-turiżmu tas-sajd bħala sors ta' dħul; jistieden, barra minn hekk, lill-Kummissjoni tippromwovi linji ta' riżerva, fil-qafas tal-programmi eżistenti tal-UE, għar-restawr tal-wirt tanġibbli u intanġibbli assoċjat mal-attivitajiet marittimi, il-preservazzjoni tal-identità tal-komunitajiet kostali u l-ottimizzazzjoni tal-użu tagħhom għat-turiżmu; 88.
Jinnota li l-ħarsien tal-ambjent huwa ta' tħassib li qed jikber għaż-żgħażagħ fl-Ewropa; jisħaq fuq l-importanza tal-ġestjoni sostenibbli tas-sajd biex jiġu attirati sajjieda żgħażagħ; jappella għall-promozzjoni ta' sajd b'impatt baxx mhux biss bħala mod biex jitnaqqas l-impatt tas-sajd fuq l-ambjent tal-baħar iżda anki biex jiġu attirati ġenerazzjonijiet ġodda ta' sajjieda; 89.
Jirrimarka li hemm potenzjal sostanzjali mhux sfruttat fit-turiżmu tas-sajd;
90.
Jisħaq fuq l-importanza tal-inklużjoni tas-sajjieda fl-ippjanar spazjali marittimu kollaborattiv u bbażat fuq il-komunità, għall-iżvilupp sostenibbli u l-protezzjoni tal-ambjent tal-baħar;